google/wiki40b huggingface dataset:
Tåtøy

Tåtøy eller Tåtei er en øy i skjærgården rett sør for Kragerø sentrum i Telemark. Øya ligger i overgangen mellom Kragerøfjorden som kommer inn fra sørøst, og Kilsfjorden fra vest. Tåtøy er et par kvadratkilometer stor og består av delvis skogkledte, delvis bebygde knauser. Høyeste punkt er Høgda på 96 meter. Tåtøy hadde fram til våren 2012 egen grendeskole, Tåtøy skole, med rundt 30 elever. I forbindelse med nedskjæringer i Kragerø kommunes økonomi ble skolen vedtatt nedlagt, og stengte ved skoleslutt våren 2012. Kragerø Fjordbåtselskap kjører rutebåt mellom Tåtøy og Stabbestad, Skåtøy og sørlandsbyen Kragerø.

Historikk

Tåtøy var lenge delt mellom to gårddsbruk, Østre og Vestre Tåtøy. Bebyggelsen på Tåtøy startet for alvor på 1860-tallet. På 1950-tallet var det omkring 300 fastboende og på 1970-tallet omkring 250. Øya hadde tidligere to skipsbyggerier. Dagens skolebygning er fra 1894.

Navnet Tåtøy

Tåtøy ble i året 1400 skrevet Thotkøy. I 1577 ble navnet endret til Thottøen, men allerede i 1585 ble det endret igjen til Tottønn. 80 år etter ble det gjort nok en endring i dette navnet, nå var det Taadøen.
Navnet Tåtøy har trolig sin opprinnelse fra innsjøen Toke i Drangedal. Elven derifra skal ha hett Totka. Straks den renner i sjøen støter den mot øya Tåtøy, derfor navnet Thotkøy.

Kjente personer om Tåtøy

Edvard Munch skal en gang ha kalt Kragerø, og øyene i nærheten, for «Perlen blandt kystbyene».
Erik Werenskiold skal ofte ha oppholdt seg på Tåtøy om somrene. Og han malte ofte motiver fra denne øyen, blant annet det kjente oljemaleriet «Gjetere» fra 1882. Han var blant de tidlige trolltegnerne i Norge, og skal ha ment at det bodde troll ute på øyene i nærheten av Tåtøy.
Sjælland

Sjælland er den største øya (7 031 km²) i Danmark, med 2 130 541 innbyggere (2007), 303 per km². Flesteparten av disse bor i Danmarks hovedstad København og omegn (1 145 841), inkludert Amager (95 km²) med rundt 150 000 innbyggere.

Geografi

Sjælland består hovedsakelig av lavtliggende kystområder av sand, med enkelte unntak som kalkklipper (dansk «kalkklinter») som ved Stevns Klint og klipper av leire en rekke andre steder. Øyas landområder er primært et bølgende moreneland med flere tunneldaler, åser og moreneflater. Det høyeste menneskeskapte punktet er Gyldenløves Høj (126 meter) (uten den kunstige høyden 121,3 meter), og det nest høyeste kunstige punkt er Vejrhøj (121 meter). Det høyeste naturlige punkt er Kobanke (122,9 meter) i Faxe kommune ved Rønnede, Sydsjælland.
Frederikssund (by)
Alminnelig flertall

Alminnelig flertall er et flertall (mer enn 50 %) av de avgitte stemmer i en votering. I demokratiske forsamlinger avgjøres de aller fleste saker ved alminnelig flertall. Noen saker krever imidlertid kvalifisert flertall. Aksjeloven krever alminnelig flertall for å gjøre vedtak på en generalforsamling.
I noen forsamlinger (eksempelvis Stortinget) kreves dog at minst halvparten av de stemmeberettigede må være til stede og delta i voteringen. En må i slike tilfeller altså ha både flertall av de avgitte stemmer, og et flertall av de stemmeberettigede (eksempelvis over halvparten av stortingsrepresentantene) må delta i voteringen.
Cirkus Empress

Cirkus Empress var et norsk sirkus som drev turnévirksomhet med enkelte avbrudd fra 1915 til 1959.
Sirkuset ble startet av ekteparet Hartvig Ingolf Mork Berg Leonardi (1888–1956) og Anna Mundeling (1883-1961). Disse opptrådte sammen som trapesartister i det amerikanske storsirkuset Ringling Brothers Circus under tittelen Les Leonardis.
Etter å ha tjent opp en del startkapital startet Leonardi-paret i 1915 opp Cirkus Empress i Norge med en del økonomisk støtte fra Annas sirkusfamilie i Danmark.
I 1930 gikk sirkuset konkurs etter et mislykket forsøk på å etablere turnévirksomhet også i Danmark, og da sprakk også ekteskapet. Anna overtok i 1931 restene av Cirkus Norge og gjeninnførte det gamle navnet Cirkus Empress. Hun ble senere gift på ny med sirkusmannen Ludvig Røsby, og sammen gjorde de Cirkus Empress til en blomstrende suksess helt fram til hun i 1959 ble syk og de måtte avvikle driften.
Hun døde på Bakke i Flekkefjord, der sirkuset hadde sitt vinterkvarter.
Blant attraksjonene til Cirkus Empress var foruten akrobater og trapesartister flere dyrenumre, og i en annonse fra 1925 finner vi reklame for «75 personer, 16 hester, 9 isbjørne, hvalroser m. m. m.».
Bindemiddel

Maling

For å feste fargestoffer, også kalt pigmenter, til et underlag trenger man et bindemiddel. Det er ved å tilsette bindemiddelet at man lager en maling, faktisk er bindemiddelet den eneste påkrevde komponenten i en maling; de øvrige bestanddelene kan varieres. Man deler malingstyper i ulike grupper, og det er da i realiteten typen bindemiddel man karakteriserer: malinger med og uten fettstoffer.

Vannbaserte malinger

Tradisjonelt var det – som betegnelsen tilsier – vann man tilsatte for å lage vannbaserte malinger. Vannbaserte kunstnermalinger kalles akvarell og gouache.
Kommunestyre- og fylkestingsvalget 2011/Rogaland

Kommunevise kommentarer

Fargekoder for partia:

Fylkestingsvalget

Fylkestinget valgte Janne Johnsen fra Høyre til fylkesordfører og Terje Halleland (Frp) til varaordfører.
Niels, greve av Nørre Halland

Niels Nielsen (Niels II Nielsen Skarsholm), død 1251, var en dansk prins, sønn av Oda av Schwerin og Niels Valdemarsen (død 1218), og derigjennom sønnesønn av Valdemar Seier.
Som erstatning for at kong Valdemars sa fra seg ethvert krav på Schwerin, mottok Niels i 1241 Nørre Halland som grevskap på gunstige betingelser. Han var gift med Cecilie Jensdatter Galen). Sammen fikk de blant andre sønnen Jacob (død ca. 1308).
Hasseldalens Jernskibsbyggeri

Hasseldalens Jernskibsbyggeri var et skipsverft som lå i Hasseldalen i Grimstad. Verftet ble etablert i 1899. Det ble bygget syv skip på verftet før virksomheten ble innstilt i 1903.

Historikk

I 1841 ble det første skipsverftet anlagt i Hasseldalen ved innløpet til Vikkilen ved Grimstad. Verftet ble grunnlagt av Mathias Gundersen. I 1848 ble verftet solgt til skipsreder Morten Smith Petersen. Da han døde i 1872 overtok sønnen Fredrik Smith Petersen. På 1890-tallet ønsket han å etablere et dampskipsverft i Hasseldalen. I 1899 ble Aktieselskabet Hasseldalens Jernskibsbyggeri etablert. Aksjekapitalen var på 150.000 kroner. Det var tilsammen 122 aksjonærer. Styret bestod av Bendix Jørgensen Grefstad, N. Jacobsen, Molland, Morten Kallevig og M. Oppen og Fredrik Smith Petersen som styreformann.

Skipsbygging

Det ble bygget syv skip ved Hasseldalens Jernskibsbyggeri. Fem skip ble levert til Bergen, ett til Oslo og ett til Tvedestrand. Verftet bygget kun skrog, da det ikke hadde et mekanisk verksted. Derfor måtte skip som ble bygd på verftet fullføres andre steder. På det meste arbeidet det over 300 personer ved verftet.

Avvikling

Det siste skipet "Hild" ble bygget i 1903. Sommeren samme år måtte verftet innstille driften grunnet lave konjunkturer og manglende ordre. Alle ansatte ble sagt opp. Tomten ble i 1906 solgt til firmaet Jørgensen og Vik som holdt på med produksjon av sjekter, gigger, prammer, lystbåter, samt livbåter.

Arkivet

Arkivet etter Hasseldalens Jernskibsbyggeri befinner seg på KUBEN i Arendal. En forhandlingsprotokoll, avtaler, korrespondanse og årsberetninger inngår i arkivet etter skipsreder Bendix J. Grefstad. Han var styremedlem i Aktieselskabet Hasseldalens Jernskibsbyggeri. Et aksjebrev fra verftet inngår i arkivet etter Grimstad Industri og Håndverksforening. Videre finnes det en kopibok for årene 1899-1900 i Samling av forretningsarkiv.
Platanlønnsolvikler

Utseende

En middelsstor (vingespenn 13-16 millimeter), kraftig, brun vikler. Arten kjennes lett på at den har en ganske stor, rund, gul flekk ved forvingens bakkant. Ved vingespissen er den noen korte, gule (ikke hvite) skråstreker, og i vingens ytre del et par buede, sølvfargede tverrlinjer.

Levevis

Larvene utvikler seg på fruktene av platanlønn (Acer pseudoplatanus), der de spiser av frøene. De voksne viklerne flyr fra mai til juli, gjerne om dagen.

Utbredelse

Arten er utbredt i Mellom- og Nord-Europa, men mangler på Den iberiske halvøya og i de østlige delene av Europa.
I Norge har den spredt seg etter som platanlønna har forvillet og spredt seg her i landet, langs kysten nord til Møre og Romsdal.
85 år og alt intakt

85 år og alt intakt er et musikkalbum med GT-Sara, utgitt i 2009.
Ahmed Zewail

Bakgrunn

Zewail ble født i Damanhour, men vokste opp i Desouk, som også ligger i Nedre Egypt.
Han begynte å studere ved universitetet i Alexandria og fortsatte studiene i USA. I 1974 disputerte han ved University of Pennsylvania.

Kjemiker

Etter to år ved University of California i Berkeley ble han ansatt ved  California Institute of Technology, hvor han fra 1990 var  Linus Pauling-professor i kjemisk fysikk.
Zewail studerte atomene og molekylene i «slow motion» under kjemiske reaksjoner, og så på hva som egentlig skjer når kjemiske bindinger brytes ned og nye skapes. Han benyttet en teknikk som kan beskrives som verdens raskeste kamera. Det går ut på å  benytte så korte laserblink at man er nede på den tidsskalaen der reaksjonene virkelig skjer, nemlig femtosekunder (fs). Et femtosekund er 10⁻¹⁵ sekunder (0,000000000000001  sekunder), som er like kort i forhold til et sekund som et sekund er i  forhold til 32 millioner år. Dette området innen den fysikalske kjemien har fått navnet femtokjemi.
Zewail fikk i 1982 amerikansk statsborgerskap.
I januar 2010 ble Ahmed Zewail, Elias Zerhouni og Bruce Alberts de første US science envoys for islam. I denne egenskap reiste de rundt til land med overveiende muslimsk befolkning.
Zewail var medlem av president Barack Obamas vitenskapelige rådgivergruppe.
Fra 2003 var Zewail utenlandsk representant i det svenske Kungliga Vetenskapsakademien.
Aka Manto

Aka manto (Japansk: 赤マント for «rødkappe») er en japansk vandrehistorie om en ånd som besøker offentlige toaletter og dreper ofre etter å ha stilt dem spørsmål. Ofte besøker ånden de eldste og sjeldne brukte toalettene på skoler eller toalett nummer fire siden tallet er assosiert med ulykke i asiatisk kultur. Ånden pleier også å besøke dametoalettet oftere enn herretoalettet. Grunnen til at ånden blir kalt for «aka manto» eller «rødkappe» er fordi at ånden pleier å være ikledd en rød kappe eller kåpe. I tillegg pleier den å gå med en hvit maske og ser ut som en ung mann.

Valgmulighetene

Når det utvalgte offeret er ferdig å gå på do pleier ånden å gå inn i toalettbåsen og spørre vedkommende om han/hun har lyst på rødt eller blått toalettpapir. Ånden har gjerne fjernet toalettpapiret fra båsene på forhånd slik at det ser tomt ut. Hvis vedkommende velger rødt papir vil ånden enten knivstikke, halshogge eller flå personen slik at klærne ser røde ut. Hvordan ånden dreper vedkommende varierer i de forskjellige versjonene.
Hvis en velger blå vil en bli enten kvelt til døde eller blø ihjel slik at en blir blåaktig i ansiktet. Sier man at en har lyst til å velge gul vil ånden drukne en i doskålen fult av urin. Hvis en velger en annen farge enn rød, blå og gul vil en risikere å bli dratt til underverden eller «helvete». Den eneste måten å kunne overleve på er å si at man ikke har lyst på toalettpapir, forvirre ånden og løpe vekk fra plassen så raskt som mulig.
Det finnes også en ikke-voldelig variant av vandrehistorien hvor spørsmålet om en har lyst på rødt eller hvitt toalettpapir blir stilt, og hvor ånden ikke dreper ofrene sine. Hvis en velger rødt papir i denne versjonen vil ånden slikke vedkommende ren i rumpen med tungen sin, og hvis en velger hvitt papir vil den strekke ut den bleike hånden sin og tørke rumpen med den.
Jack Picken

Karriere

Picken, som ble født i Hurlford, startet karrieren for Bolton Wanderers, før han i 1903 gikk til Plymouth Argyle. Picken hadde stor suksess i Southern League-klubben, og scoret 46 mål i de til sammen 90 kampene han spilte, inkludert to hattrick i oktober 1904 mot henholdsvis New Brompton og Tottenham Hotspur. Pickens ferdigheter vekket andre klubbers interesse, og han gikk til Manchester United i forkant av 1905/06-sesongen. Picken spilte første kamp for klubben 2. september 1905, da Manchester United møtte Bristol City på hjemmebane. Med Manchester United tok Picken to serietitler, samt vant FA-cupen. Picken scoret 46 mål i løpet av 122 kamper for klubben.
Picken avsluttet karrieren med to toårige opphold i henholdsvis Burnley og Bristol City.

Etter karrieren

Picken vendte tilbake til Plymouth etter at han hadde lagt opp som fotballspiller. Picken døde 31. juli 1952.
Nylænde (Oslo)

Borettslaget

Nylænde borettslag består av 368 leiligheter fordelt på 18 bygninger. Det drives av OBOS. Borettslaget er på 43 352 m², og ligger i Gina Krogs vei, Lambertseterveien, Nylænde og Østerlisvingen. Den første familien flyttet inn i 1954.
Den europeiske au pair-avtale

Den europeiske au pair-avtale (engelsk: European Agreement on Au Pair Placement) er en avtale innen Europarådet som opprinnelig ble undertegnet i Strasbourg den 24. november 1969. Den trådte i kraft 30. mai 1971, og gjelder au pair-plasseringer. Den innebærer at den plasserte helst verken skal betraktes som tradisjonelt ansatt husholdningspersonale eller som en tradisjonell student.
Fleskumsommeren

Fleskumsommeren (eller Fleskum-sommeren) på gården Fleskum i Bærum var et kunstnerkollektiv sommeren 1886, som innledet nyromantikken i norsk malerkunst.
Sommeren 1886 samlet en rekke fremtrendende norske kunstnere seg på Christian Skredsvigs gård Fleskum i Bærum. De sentrale personene var, i tillegg til verten, Gerhard Munthe, Eilif Peterssen, Harriet Backer, Kitty Kielland og Erik Werenskiold. Fleskumsommeren er blitt et begrep innen norsk kunsthistorie, og regnes med sine mange stemningsbilder som starten på nyromantikken i norsk malerkunst.
Det som preger bildene er skumringen, i forhold til tidligere da dagen stod i fokus. Dette fikk store konsekvenser for fargebruken. Sommernatten er veldig spesiell for Skandinavia. Vannflaten ble ofte malt, og vannflaten i seg selv ble sett som et symbol på menneskets sinn og på naturen. Det var kunstkritikeren Andreas Aubert som i en artikkel lanserte tanken om å bruke det særegne nordiske lyset som uttrykk for nordisk kunsts egenart og nordiskhet.
Subway Suck

Subway Suck var en norsk hardrock-trio startet høsten 1977.
De ga ut singelen NRK/Æ spyr, men Polygram trakk den tilbake på grunn av grove tekster. 25 eksemplarer unnslapp makulaturen og er idag samleobjekter.
Bandet kom på 3.-plass i NM i rock i 1979.
William Steffens

Andre verdenskrig

Ved den tyske invasjonen i 1940 kom han seg med sin stab til Voss, der han mobiliserte flere avdelinger. Den 13. april ble han utnevt til Øverstkommanderende på Vestlandet. Da tyskerne tok Voss 25. april, kom han seg videre over Sognefjorden, der han på nytt mobiliserte. 30. april kom beskjeden om at de allierte oppga Sør-Norge, og Steffens demobiliserte de avdelinger han hadde til rådighet.
Han kom seg med fly til Tromsø, hvorfra han 11. mai ble beordret til London og Paris som militærattaché og medlem av den norske militærmisjonen i Storbritannia. Allerede i juli ble han beordret til Canada som Forsvarsdepartementets utsending der. Der var oppbyggingen av flyvåpnene i gang, og Steffens skulle ha oversyn med dette arbeidet. 10. november 1940 åpnet han Little Norway i Toronto.
Høsten 1941 ble han sendt til Sovjetunionen som militærattaché. Der var han i tre år, og arbeidet blant annet med å forberede det norske samarbeid med russerne før felttoget i Finnmark.
Steffens ble våren 1945 oppnevnt som militær sakkyndig ved den norske delegasjonen ved San Francisco-konferansen. Han kom tilbake til Norge i juli, før han i september ble sendt til Berlin som sjef for den norske delegasjonen i de alliertes kontrollråd.
Tilbake i Norge i oktober 1946 ble han gitt avskjed fra Hæren, men fortsatte som medlem av den militære undersøkelseskommisjon av 1946.

Steffenssedler

I forbindelse med kampene på Voss i april 1940, der sivilbefolkningen ble avskåret fra omverdenen, oppsto en akutt pengekrise. Den 14. april innførte landsdelens øverste militære leder, som var Steffens, nødsedler pålydende 5, 10 og 100 kroner.
Relativt primisk

Tallteori

Antall positive heltall som er relativt primisk til et tall n og mindre enn dette, er gitt ved Eulers totientfunksjon φ(n). For eksempel er φ(5) = 4 da tallene 1,2,3,4 er alle relativt primiske til 5. Derimot er φ(6) = 2 da bare 1 og 5 er relativt primisk blant de tallene som er mindre enn 6. For et primtall p er generelt φ(p) = p - 1.
I modulær aritmetikk gjør man ofte bruk av relativt primiske tall. For eksempel, i en kongruens som am = an (mod b ) kan man forkorte med a på begge sider med resultatet m = n (mod b ) kun når a og b er relativt primiske. Likedan, løsningen av kongruensen ax = 1 (mod b ) med hensyn på x, er bare mulig når a og b er relativt primiske. Tallet a har da en invers x = a ⁻¹ slik at a⋅a ⁻¹ = 1 (mod b ) og kalles en enhet. Det betyr at hvis man i faktorringen Zb = Z/< b > kun beholder de tallene som er relativt primiske til b, så vil de kunne kombineres multiplikativt og utgjør en gruppe av enheter. Den har i alt φ(b) slike element og betegnes ofte som Zb×. Slike grupper benyttes i dagens kryptografi.
Monash University

Monash University er et offentlig universitet i Melbourne i Australia. Det er et av Australias største universiteter med ca. 55 000 studenter. 
Universitetet har totalt åtte campuser: seks i Victoria i Australia (Clayton, Caulfield, Berwick, Peninsula, Parkville og Gippsland), ett i Malaysia og et i Sør-Afrika. Universitetet har også en avdeling i Prato, Italia.

Historie

Monash University ble etablert i 1958. Navnet stammer fra Sir John Monash. I 1958 var Monash det første universitetet som ble grunnlagt i staten Victoria på over 100 år. I 1961 ble 347 studenter opptatt, og startet på Clayton campus. I dag fremstår Clayton campus som en mindre norsk by med over 25 000 studenter og ansatte.
W. Averell Harriman

Politisk karriere

Harriman tjenestegjorde som president Franklin D. Roosevelts spesielle sendebud i Europa, og var til stede under møtet mellom den amerikanske presidenten og Winston Churchill i Placentia Bay i 1941. Møtet resulterte i Atlanterhavserklæringen, som fastsatte de alliertes mål i andre verdenskrig. Harriman deltok også ved konferansene i Teheran, Jalta og Potsdam. I perioden 1943–1946 var Harriman ambassadør i Sovjetunionen, og i 1946 var han en kort periode ambassadør i Storbritannia.
I 1946 ble Harriman utnenvt til handelsminister av president Harry S. Truman, en post han beholdt til 1948. Senere arbeidet han med Marshallplanen, og under Koreakrigen tjenestegjorde han som Trumans sikkerhetsrådgiver.
I 1952 og 1956 stilte Harriman som kandidat til å bli nominert som demokratenes presidentkandidat, men mislyktes. I stedet ble Adlai Stevenson utpekt som kandidat begge gangene. Harriman ble støttet av Truman i 1956. I 1955–1959 var Harriman guvernør i delstaten New York, men ble ikke gjenvalgt i 1958.
Harriman ble utnevnt til såkalt reisende ambassadør (eng. Ambassador at Large) av John F. Kennedy i 1961, og hadde ulike oppgaver i utenriksdepartementet. Han spilte en sentral rolle ved forhandlingene om prøvespreningsavtalen for kjernevåpen i 1963. Harriman ble værende i utenriksdepartementet også under Lyndon B. Johnsons presidentembete. 1968–1969 ledet han USAs delegasjon ved forhandlingene med Nord-Vietnam i Paris. Senere var han rådgiver for president Jimmy Carter.
Averell Harriman ble tildelt Presidentens frihetsmedalje i 1969. Han døde i 1986 i Yorktown, New York, 94 år gammel.
Thidericus

Thidericus var augustinerkorherre ved St. Thomas-klosteret i Leipzig. Han ledet Thomasskolen i Leipzig fra 1295 og fungerte samtidig som thomaskantor. Han er skolens første dokumenterte rektor og kantor; ikke før 1443 kommer det neste fullt ut kildebelagte navnet i disse funksjonene, Thomas Ranstete. Thidericus gav sangundervisning og var forsanger.
Haiti under Panamerikanske leker 1963

Haiti under Panamerikanske leker 1963. Haiti deltok i de fjerde Panamerikanske leker som ble arrangert i São Paulo mellom 20. april og 7. mai 1963. Utøverne fra Haiti vant ingen medaljer.
Ildgrubaffæren

Ildgrubaffæren fant sted ved Ildgrubfossen kraftstasjon i Nord-Rana den 5. april 1943. Bakgrunnen var radiosenderen Crux II, som den norske motstandsbevegelsen benyttet til å kontakte Secret Intelligence Service (MI6) i London. Senderen ble kjørt til kraftstasjonen om natta, sommeren 1942, av Alf Andreas Øverli, med Arne Pedersen, Ole Hoff Snefjellå og Erling Moe som påsittere.

Historien

Den 5. april 1943 fikk okkupasjonsmaktens nazi-utnevnte politi i Mo i Rana meldinger om ulovlige radiosendere i kraftstasjonens vokterbolig, og muligens også et våpenlager.
Tre tyske utsendinger fra Gestapo kom til boligen 5. april 1943 og der var Birgit Jakobsen (Molla), hennes ektemann Normann Jakobsen, broren Petter Gruben, fire bekjente fra nabogårdene, bestemoren og spedbarnet Gunn. 
Petter Gruben kom seg unna ved å hoppe ut soveromsvinduet i 3. etasje, skjøt de to politisoldatene som holdt vakt og varslet naboene om det som var skjedd. Molla saboterte telefonen, og den tredje tyskeren hoppet ut vinduet og forsvant i retning nærmeste nabogård. Petter Gruben kom tilbake og varslet søsteren og Normann at de må ta med seg Gunn og rømme til Sverige for så å storme ut for å hente ski. Ute ble Petter Gruben skutt og drept av den ene tyskeren, som var såret og hadde gjemt seg i uthuset. 
Med tynne klær og nesten uten mat brukte de syv dager i uvær over fjellet til Sverige. Underveis mistet de barnet, som hadde falt ut av ryggsekken, men fant det igjen. Molla og Normann Jakobsen måtte amputere deler av føttene på grunn av frostskader og ble liggende seks måneder på sykehus, mens babyen de bar med seg kom fra det uten varige skader.
Etter denne episoden oppdaget Gestapo radiosendere, sprengstoff og gevær lagret ved kraftstasjonen.
Razziaen førte også til at folk ble arrestert etter startlista til et skirenn, hvor motstandsfolk hadde deltatt. Deriblant ble Holger Møllersen, den yngste broren til Hans Møllersen, og 21 (22?) andre arrestert og sendt til konsentrasjonsleiren Sachsenhausen. Alle kom tilbake i mai 1945.
Melkeveien

Opphavet til navnet Melkeveien

Navnet Melkeveien er en oversettelse av en latinsk betegnelse hentet fra gresk mytologi, og kommer opprinnelig fra det greske navnet «Galaxias kyklos» – «Sirkelen av melk». Ifølge gresk mytologi ble Herakles som spedbarn plassert ved Heras bryst uten hennes vitende. Da gudinnen oppdaget dette, fjernet hun straks den diende ungen, og hennes brystmelk sprutet ut over himmelen. Romerne endret dette til «Via Lactea» – Melkeveien.
Det urnordiske navnet på galaksen er Vinterveien (islandsk: Vetrarbrautin), som kommer fra norsk mytologi. Dette navnet stammer trolig fra at spåmennene i de gamle dagene regnet med å kunne beregne den kommende vinterens kurs ved å studere galaksens utseende.

Struktur

Galaksen består av en stavformet stjerneregion omgitt av en skive av gass, støv og stjerner. Gassen, støvet og stjernene er organisert i en grov logaritmisk spiralarmstruktur.

Galaktisk sentrum

Solen ligger 8,0 kpc fra det galaktiske sentrum. Verdien er estimert basert på geometribaserte metoder eller bruk av utvalgte astronomiske legemer som fungerer som kosmisk avstandsstige med ulike teknikker som gir ulike verdier innenfor tilnærmingsområdet. De innerste par av kiloparsec (≈10 000 lysår) er en tett konsentrasjon av for det meste gamle stjerner i en omtrentlig sfæroidisk form kalt bulen.
Det galaktiske sentrum er markert med en intens radiokilde kalt Sagittarius A*. Bevegelsen til materialet rundt sentrum indikerer at Sagittarius A* innehar et massivt, kompakt objekt. Konsentrasjonen av masse forklares mest med et supermassivt sort hull med en estimert masse på 4,1–4,5 millioner ganger solens masse. Observasjoner indikerer at det finnes supermassive sorte hull beliggende nær sentrum av de fleste normale galaksene.
Ranahallen

Ranahallen er en idrettshall i Mo i Rana på Helgeland i Nordland. Hallen befinner seg i Øvre Idrettsveg 4. Hallen ble åpnet 14. juni 1979. 
Hallen inneholder en 3500 m² storstue for idrett og kommersielle messer, såvel som svømmehallen Moheia bad. Utenfor Ranahallen er det en utendørs kunstgressbane med fjernvarme.